Traian Băsescu: George Simion și Diana Șoșoacă sunt demni de milă. Argumentele fostului președinte
- Emma Cristescu
- 9 martie 2024, 23:30
Fostul președinte al României, Traian Băsescu, a declarat că se uită cu milă la Diana Șoșoacă și George Simion și că e sceptic cu privire la reușita lor de a distruge Uniunea Europeană.
Fostul președinte al României, Traian Băsescu, a declarat că extremiștii au existat dintotdeauna și că au condus lumea într-o perioadă. Cu toate astea, el nu consideră că ar putea distruge Uniunea Europeană sau să manipuleze toată omenirea.
Traian Băsescu, despre extremiști
"Până la urmă, extremiștii au existat dintotdeauna, ba au și condus Europa în unele vremuri, nu mă refert la cel de-Al Doilea Război Mondial, ci la Italia la partidele de stânga Aldo Moro, mă uit la Franța, la Olanda, unde un extremist de dreapta a câștigat alegerile și își face guvern. Este un proces care poate fi controlat. Nu vor fi atât de mulți încât să distugă UE sau modul de viață al europenilor, nu cred că vom ajunge la așa ceva. A da ceasul înapoi și a desființa UE așa cum vor mulți dintre suveraniști e imposibilă", a declarat fostul președinte.
Se uită cu milă la George Simion și Diana Șoșoacă
Traian Băsescu a mai spus că se uită cu milă la George Simion și Diana Șoșoacă și că nu au argumente solide pentru politica lor. El a declarat că suveraniștii trebuie să știe că țara lui nu rezistă în competiția globală din deceniile viitoare.
Explicația lui Traian Băsescu
"Mă uit cu milă. Care sunt argumentele pentru politica lor? Care sunt argumentele suveranismului într-o Uniune Europeană care vrea să fie tot mai integrată. Spre exemplu, de ce credeți că țări ca Olanda, Spania, Franța, Belgia, Austria, Spania, ar contribui ca România să primească din 2007 și până acum 90 de miliarde de euro. De ce cred ei că au obligații aceste popoare să plătească taxe care să ajungă la noi ca să facem autostrăzi, să ne civilizăm, să facem școli, să ne îmbunătățim sănătatea?
Dintr-un singur motiv, pentru că viziunea este ca procesul de integrare să meargă continuu și cât mai adânc, ori suveraniștii nu au loc aici. Suveranistul trebuie să știe că țărișoara lui nu rezistă în competiția globală din deceniile viitoare. România nu poate concura cu China, România nu poate concura cu SUA, România nu poate concura cu Brazilia, ci doar împreună într-un complex economic și social putem face față concurenței din deceniile următoare. Susțin crearea Statelor Unite ale Europei.", a spus Băsescu la RTV.